Oficialusis leidinys L 181 , 23/07/1993 p. 0013 - 0014

specialusis leidimas suomių kalba: skyrius 5 tomas 6 p. 0075

specialusis leidimas švedų kalba: skyrius 5 tomas 6 p. 0075



Tarybos Reglamentas (EEB) Nr. 1947/93 1993 m. birželio 30 d. iš dalies keičiantis Reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 235 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Audito Rūmų nuomonę [3], kadangi 1975 m. liepos 22 d. Sutartis, iš dalies keičianti tam tikras Europos Bendrijų, Europos Bendrijų bendros Tarybos ir bendros Komisijos steigimo sutarčių finansines nuostatas, pakeitė tvarką, kuria yra patvirtinama, kad Komisija įvykdė biudžetą; kadangi dėl to reikia atnaujinti tvarką, kuria yra patvirtinama, kad Europos gyvenimo ir darbo sąlygų gerinimo fondo, įsteigto Reglamentu (EEB) Nr. 1365/75 [4], administracinė valdyba įvykdė biudžetą, atsižvelgiant į pakeistą tvarką, nustatytą EEB sutarties 206b straipsnyje; kadangi 1975 m. liepos 22 d. Sutartimi visuose tekstuose, kuriuose minima Audito valdyba, Audito valdyba buvo pakeista Audito Rūmais; kadangi Graikijos, Ispanijos ir Portugalijos Stojimo aktais buvo pakeista Fondo administracinės valdybos sudėtis; kadangi pageidautina numatyti, kad Fondo metinės bendrosios ataskaitos būtų pateikiamos visoms suinteresuotoms Bendrijos institucijoms; kadangi dėl to turėtų būti iš dalies keičiamas Reglamentas (EEB) Nr. 1365/75; kadangi EEB sutartyje nenumatyta jokių kitų įgaliojimų šiam reglamentui priimti, išskyrus tuos, kurie nurodyti 235 straipsnyje, PRIĖMĖ ŠĮ REGLAMENTĄ: 1 straipsnis Šiuo dokumentu Reglamentas (EEB) Nr. 1365/75 iš dalies keičiamas taip: 1. 6 straipsnio 1 dalis pakeičiama taip: "1. Administracinę valdybą sudaro 39 nariai, iš kurių: a) 12 narių atstovauja valstybių narių vyriausybėms; b) 12 narių atstovauja darbdavių organizacijoms; c) 12 narių atstovauja darbuotojų organizacijoms; d) trys nariai atstovauja Komisijai." 2. 13 straipsnis pakeičiamas taip: "13 straipsnis Ne vėliau kaip iki kiekvienų metų kovo 31 dienos direktorius parengia, o administracinė valdyba patvirtina metinę bendrąją Fondo veiklos, finansinės padėties ir tolimesnės veiklos krypčių ataskaitą, bei nusiunčia ją Europos Parlamentui, Tarybai, Komisijai, Ekonomikos ir socialinių reikalų komitetui bei Audito Rūmams." 3. 15 straipsnio 1 ir 2 dalys pakeičiamos taip: "1. Ne vėliau kaip iki kiekvienų metų kovo 31 dienos administracinė valdyba siunčia Komisijai pajamų ir išlaidų sąmatą. Šią sąmatą, į kurią įeina ir Fondo įsteigimo planas, Komisija persiunčia Europos Parlamentui ir Tarybai kartu su preliminariu Europos Bendrijų biudžeto projektu. 2. Biudžeto institucija nustato asignavimus Fondui subsidijuoti. Šiems asignavimams taikoma galiojanti biudžetinių asignavimų perkėlimo iš vienos eilutės į kitą procedūra. Biudžeto institucija parengia Fondo įsteigimo planą." 4. 16 straipsnis pakeičiamas taip: "16 straipsnis 1. Fondui taikytinos finansinės nuostatos tvirtinamos Sutarties 209 straipsnyje nustatyta tvarka. Komisijos finansų kontrolierius yra atsakingas už visų Fondo įsipareigojimų ir sąskaitų apmokėjimo kontrolę bei visų pajamų registravimą ir išieškojimą. 2. Ne vėliau kaip iki kovo 31 dienos administracinė valdyba nusiunčia Europos Parlamentui, Tarybai, Komisijai ir Audito Rūmams Fondo pajamų ir išlaidų ataskaitą, finansų valdymo analizę ir balansą už ankstesnius finansinius metus. Audito Rūmai patikrina juos, kaip numatyta Sutarties 206a straipsnyje. 3. Ne vėliau kaip iki lapkričio 30 dienos Audito Rūmai pateikia institucijoms, atsakingoms už biudžeto įvykdymo patvirtinimą, ir Komisijai metinę ataskaitą kartu su Fondo atsakymais į jų pastabas ir užtikrina jos paskelbimą Europos Bendrijų oficialiajame leidinyje. Iki kitų metų balandžio 30 dienos Europos Parlamentas, remdamasis Tarybos kvalifikuota balsų dauguma priimta ir teikiama rekomendacija, Sutarties 206b straipsnyje nustatyta tvarka patvirtina, kad Fondo administracinė valdyba biudžetą įvykdė." 5. 17 straipsnis pakeičiamas taip: "17 straipsnis Taryba, remdamasi Komisijos pasiūlymu ir pasitarusi su Europos Parlamentu, patvirtina Fondo personalo valdymo nuostatas." 2 straipsnis Šis Reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1993 m. birželio 30 d. Tarybos vardu Pirmininkas S. Bergstein [1] OL C 23, 1991 1 31, p. 26. [2] OL C 13, 1992 1 20, p. 524. [3] OL C 152, 1991 6 10, p. 1. [4] OL L 139, 1975 5 30, p. 1. --------------------------------------------------